ORDE do 27 de febreiro de 2009 pola que se convocan para o exercicio orzamentario de 2009 as axudas para programas de calidade desenvoltos por consellos reguladores de denominacións de calidade agroalimentarias.
CONSELLERÍA DO MEDIO RURAL — III. OUTRAS DISPOSICIÓNS — 05/03/2009

A Consellería do Medio Rural publicou, con data do 11 de xullo de 2007, a Orde do 26 de xuño de 2007 pola que se establecen as bases reguladoras das axudas para programas de calidade desenvoltos por consellos reguladores de denominacións de calidade agroalimentarias. Posteriormente, con data do 10 de xaneiro de 2008, publicouse a Orde do 31 de decembro de 2007, pola que se modificaban as ditas bases. Procede, polo tanto, realizar a convocatoria correspondente a este ano.
En consecuencia, de acordo co disposto no artigo 30.I.3º do Estatuto de autonomía de Galicia, e no uso das facultades que me confire a Lei 9/2007, do 13 de xuño, de subvencións de Galicia,
DISPOÑO:
Artigo 1º.-Obxecto.
O obxecto desta orde é convocar, para o exercicio orzamentario de 2009, as axudas para programas de calidade desenvoltos por consellos reguladores de denominacións de calidade agroalimentarias, aprobadas mediante a Orde do 26 de xuño de 2007 (DOG nº 134, do 11 de xullo), modificada pola Orde do 31 de decembro de 2007 (DOG nº 7, do 10 de xaneiro).
Artigo 2º.-Convocatoria das axudas.
Convócanse para o exercicio orzamentario 2009, en réxime de concorrencia competitiva, as axudas para programas de calidade desenvoltos por consellos reguladores de denominacións de calidade agroalimentarias, sendo as súas bases reguladoras as contidas na Orde do 26 de xuño de 2007 (DOG nº 134, do 11 de xullo), coas modificacións recollidas na Orde do 31 de decembro de 2007 (DOG nº 7, do 10 de xaneiro).
A finalidade destas axudas é o apoio a todas aquelas actuacións realizadas, directa ou indirectamente, polos consellos reguladores que vaian dirixidas a garantir a calidade e a orixe dos produtos da correspondente denominación. Tamén serán subvencionables as actuacións en estudos, investigacións e desenvolvemento de programas encamiñados á mellora da calidade dos produtos obxecto de protección. Poderanse subvencionar, así mesmo, os gastos relacionados coa acreditación do consello regulador no cumprimento da norma EN-45011.
Artigo 3º.-Solicitudes e procedemento de xestión.
As solicitudes, documentación, condicións e procedemento de xestión das axudas serán as recollidas na Orde do 26 de xuño de 2007 (DOG nº 134, do 11 de xullo), pola que se estableceron as bases reguladoras destas axudas, coas modificacións recollidas na Orde do 31 de decembro de 2007 (DOG nº 7, do 10 de xaneiro). Como anexos a esta orde inclúense o modelo de solicitude (anexo I) e a documentación complementaria que se deberá presentar acompañándoa (anexo II).
Artigo 4º.-Prazo de presentación de solicitudes.
O prazo de presentación de solicitudes para esta convocatoria rematará o día 20 de abril de 2009.
Artigo 5º.-Financiamento das axudas.
1. As axudas concedidas financiaranse con cargo aos orzamentos da Consellería do Medio Rural para o ano 2009, na aplicación orzamentaria 11.03.713D.7810, cunha dotación de 500.000 . Este importe poderase incrementar con remanentes adicionais de acordo coas dispoñibilidades de crédito. En todo caso, as concesións limitaranse ás dispoñibilidades orzamentarias.
Disposicións derradeiras
Primeira.-Disposición de desenvolvemento.
Facúltase o director xeral de Produción, Industrias e Calidade Agroalimentaria para ditar as disposicións que sexan necesarias para a aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de febreiro de 2009.
Alfredo Suárez Canal
Conselleiro do Medio Rural
Ver referencia pdf "04500D004P029.PDF"
Ver referencia pdf "04500D005P031.PDF"